Σύσταση του Συμβουλίου

της 5ης Ιουνίου 2001

σχετικά με την κατανάλωση οινοπνεύματος από νέους, και ιδιαίτερα από τα παιδιά και τους εφήβους

(2001/458/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 δεύτερο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) Σύμφωνα με το στοιχείο ο) του άρθρου 3 της συνθήκης, οι δραστηριότητες της Κοινότητας περιλαμβάνουν τη συμβολή στην επίτευξη υψηλού επιπέδου προστασίας της υγείας.

(2) Σύμφωνα με το άρθρο 152 της συνθήκης, κατά τον καθορισμό και την εφαρμογή όλων των πολιτικών και δράσεων της Κοινότητας, εξασφαλίζεται υψηλού επιπέδου προστασία της υγείας του ανθρώπου.

(3) Η διαπαιδαγώγηση και η ενημέρωση στον τομέα της υγείας αναφέρονται ρητώς στο άρθρο 152 της συνθήκης και συνιστούν προτεραιότητα κοινοτικής δράσης στον τομέα της δημόσιας υγείας.

(4) Το ψήφισμα σχετικά με την κατάχρηση οινοπνεύματος, το οποίο εκδόθηκε από το Συμβούλιο και τους αντιπροσώπους των κυβερνήσεων των κρατών μελών συνεχόμενους στο πλαίσιο του Συμβουλίου, της 29ης Μαΐου 1986(2), αναφέρει ότι η αύξηση της κατάχρησης οινοπνεύματος προκαλεί σοβαρή ανησυχία για τη δημόσια υγεία και την κοινωνική πρόνοια, ότι η παραγωγή, πώληση και διανομή οινοπνευματωδών ποτών αποτελεί σημαντικό παράγοντα της οικονομίας των περισσότερων κρατών μελών, ότι σε ευρωπαϊκό επίπεδο συνιστάται να υπάρξει μια κοινή πρωτοβουλία στον τομέα της πρόληψης της κατάχρησης οινοπνεύματος, και ότι η Επιτροπή, σταθμίζοντας προσεκτικά τα διακυβευόμενα συμφέροντα, εφαρμόζει μια ισόρροπη πολιτική για το σκοπό αυτό και, εφόσον χρειαστεί, υποβάλλει προτάσεις στο Συμβούλιο.

(5) Στην ανακοίνωση της Επιτροπής σχετικά με την στρατηγική της Ευρωπαϊκής Κοινότητας για την υγεία και στην πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης στον τομέα της δημόσιας υγείας (2001-2006), το οινόπνευμα περιλαμβάνεται στους τομείς στους οποίους πρέπει να ληφθούν ιδιαίτερα μέτρα και να πραγματοποιηθούν ιδιαίτερες δράσεις(3).

(6) Η παρούσα σύσταση αποτελεί ένα πρώτο βήμα για την ανάπτυξη μιας συνολικότερης προσέγγισης σε όλη την Κοινότητα (όπως αυτή περιέχεται στα συμπεράσματα του Συμβουλίου, της 5ης Ιουνίου 2001, για μια κοινοτική στρατηγική περιορισμού της βλάβης που συνδέεται με την κατανάλωση οινοπνεύματος).

(7) Ένας από τους στόχους του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας [απόφαση αριθ. 645/96/ΕΚ του Ευρωπαϊκού Κοινοβουλίου και του Συμβουλίου(4)] είναι η προώθηση των αναλύσεων, των αξιολογήσεων και των ανταλλαγών πείρας και η υποστήριξη των δράσεων που αφορούν τα προληπτικά μέτρα κατά της κατάχρησης του οινοπνεύματος και των υγειονομικών και κοινωνικών της συνεπειών. Συνεπώς αυτό το πρόγραμμα αποτελεί τη βάση για την παρακολούθηση και τον έλεγχο της εφαρμογής των προτεινόμενων μέτρων.

(8) Στα πλαίσια του κοινοτικού προγράμματος δράσης σχετικά με την παρακολούθηση της υγείας [απόφαση αριθ. 1400/97/ΕΚ του Ευρωπαϊκού Κοινοβουλίου και του Συμβουλίου(5)], ένας από τους τομείς στους οποίους θα μπορούσαν να καθοριστούν δείκτες υγείας είναι η κατανάλωση οινοπνεύματος, πράγμα που θα μπορούσε να συμβάλει ιδιαίτερα στην υποστήριξη της εφαρμογής των προτεινόμενων μέτρων.

(9) Σύμφωνα με το κοινοτικό πρόγραμμα δράσης σχετικά με την πρόληψη των τραυματισμών [απόφαση αριθ. 372/1999/ΕΚ του Ευρωπαϊκού Κοινοβουλίου και του Συμβουλίου(6)], οι τραυματισμοί που συνδέονται με την κατάχρηση οινοπνεύματος αποτελούν και αυτοί αντικείμενο των αναλαμβανόμενων δράσεων, γεγονός που θα μπορούσε να συμβάλει στην υποστήριξη της συγκέντρωσης των στοιχείων που απαιτούνται για την εφαρμογή των προτεινόμενων μέτρων.

(10) Στην ανακοίνωση της Επιτροπής με τίτλο "Προτεραιότητες στην οδική ασφάλεια στην ΕΕ"(7), η κατανάλωση οινοπνεύματος πριν από την οδήγηση και στη διάρκεια αυτής ορίζεται ως μια από τις κύριες προτεραιότητες όπου η συντονισμένη δράση μπορεί να μειώσει τον σημαντικό φόρο αίματος στους δρόμους της ΕΕ. Το Συμβούλιο, στα συμπεράσματά του της 5ης Απριλίου 2001, έλαβε υπό σημείωση τη σύσταση της Επιτροπής σχετικά με το μέγιστο επιτρεπόμενο ποσοστό αλκοολαιμίας για τους οδηγούς μηχανοκίνητων οχημάτων, η οποία επισημαίνει ειδικά το πρόβλημα των νέων σε ηλικία οδηγών τετράτροχων και δίτροχων οχημάτων και παρότρυνε τα κράτη μέλη να μελετήσουν προσεκτικά όλα τα προτεινόμενα μέτρα.

(11) Η οδηγία αριθ. 2000/13/ΕΚ του Ευρωπαϊκού Κοινοβουλίου και του Συμβουλίου(8) περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων προβλέπει, περαιτέρω καθορισμό κανόνων για την αναγραφή των συστατικών στην ετικέτα των οινοπνευματωδών ποτών. Το μέτρο αυτό είχε προταθεί από την Επιτροπή επειδή, μεταξύ άλλων, τα τελευταία χρόνια έχουν κυκλοφορήσει στην αγορά όλο και περισσότερα οινοπνευματώδη ποτά τα οποία λόγω της σύνθεσης και της παρουσίασής τους απευθύνονται στους νέους. Έχει σημασία οι νέοι να μπορούν, χρησιμοποιώντας τις πληροφορίες που παρουσιάζονται πάνω στα προϊόντα, να γνωρίζουν τι πίνουν. Επιπλέον, η ύπαρξη κοινής νομοθεσίας για την επισήμανση των οινοπνευματωδών ποτών είναι αναγκαία για τη διεύρυνση και τη διαφύλαξη της εσωτερικής αγοράς όσον αφορά τα προϊόντα αυτά.

(12) Σύμφωνα με το άρθρο 15 της οδηγίας 89/552/ΕΟΚ του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως αυτή τροποποιήθηκε από την οδηγία 97/36/ΕΚ, του Συμβουλίου(9), η τηλεοπτική διαφήμιση οινοπνευματωδών ποτών πρέπει να πληροί ένα σύνολο κριτηρίων, με ειδική έμφαση στην προστασία των νέων.

(13) Κατά την εφαρμογή των συνιστώμενων μέτρων, πρέπει να λαμβάνεται υπόψη ότι οι περιορισμοί που αφορούν τις διασυνοριακές υπηρεσίες εμπορικών επικοινωνιών πρέπει να είναι συμβατοί με το άρθρο 49 της συνθήκης και πρέπει επομένως να είναι ανάλογοι με τους στόχους γενικού συμφέροντος που επιδιώκουν, όπως η προστασία της δημόσιας υγείας και των καταναλωτών.

(14) Σημειωτέον ότι οποιαδήποτε απόφαση για την απόσυρση προϊόντων που παραβιάζουν τον κώδικα συμπεριφοράς και προέρχονται από άλλο κράτος μέλος υπόκειται στις διατάξεις της απόφασης αριθ. 3052/95/ΕΚ(10) περί διαδικασίας αμοιβαίας πληροφόρησης σχετικά με τα εθνικά μέτρα παρέκκλισης από την αρχή της ελεύθερης κυκλοφορίας των εμπορευμάτων εντός της Κοινότητας. Η απόφαση απόσυρσης πρέπει να γνωστοποιείται στην Επιτροπή και να αιτιολογείται η αναλογικότητά της σε σχέση με την παράβαση, όπως απαιτεί η προαναφερθείσα απόφαση.

(15) Με την επιφύλαξη των εθνικών νομοθετικών διατάξεων ή μέτρων, οι παραγωγοί και οι έμποροι λιανικής πώλησης πρέπει να κληθούν να θεσπίσουν ή να επιβάλουν ελέγχους αυτορύθμισης, και να συμφωνήσουν όσον αφορά πρότυπα, που θα εφαρμοστούν κατά την πάσης μορφής προώθηση, τη διάθεση στην αγορά και τη λιανική πώληση οινοπνευματωδών ποτών, με οιοδήποτε μέσο, στα πλαίσια κωδίκων συμπεριφοράς.

(16) Ο αυτοέλεγχος των διαφημίσεων για τα οινοπνευματώδη ποτά που υποστηρίζεται από τους σχετικούς ενδιαφερόμενους, όπως είναι οι παραγωγοί, οι διαφημιστές και τα μέσα μαζικής ενημέρωσης, και ο οποίος ήδη λειτουργεί σε ορισμένα κράτη μέλη, συχνά σε στενή συνεργασία με τις κυβερνήσεις και τους μη κυβερνητικούς οργανισμούς, μπορεί να διαδραματίσει σημαντικό ρόλο όσον αφορά την προστασία των παιδιών και των εφήβων από τις βλάβες που προκαλούνται από το οινόπνευμα. Σημαντική επίσης θα μπορούσε να είναι η συμβολή των οργανώσεων νεολαίας στη συνάρτηση αυτή.

(17) Υπάρχουν στατιστικά στοιχεία που δείχνουν ότι σε ορισμένα κράτη μέλη σημειώνονται αλλαγές στα πρότυπα κατανάλωσης οινοπνεύματος μεταξύ των εφήβων, όπως: αύξηση της άμετρης και μεγάλης κατανάλωσης οινοπνεύματος από ανηλίκους, τάση σημαντικής και χωρίς επίβλεψη κατανάλωσης οινοπνεύματος εκτός του οικογενειακού περιβάλλοντος σε μικρότερη ηλικία, και όλο και μεγαλύτερη κατανάλωση από τα νέα κορίτσια σε ορισμένα κράτη μέλη, και μια τάση κατανάλωσης οινοπνεύματος σε συνδυασμό με άλλα ναρκωτικά. Ωστόσο τα διαθέσιμα στοιχεία χρειάζονται περαιτέρω επεξεργασία.

(18) Υπάρχει σαφής ανάγκη να βελτιώσει η Κοινότητα την έρευνα όσον αφορά τα αίτια, τη φύση και την έκταση των προβλημάτων που προκαλεί η κατανάλωση οινοπνεύματος από νέους, ιδίως παιδιά και εφήβους, μεταξύ άλλων με την ευρύτερη και συστηματικότερη συγκέντρωση στοιχείων.

(19) Σύμφωνα με το άρθρο 5 της συνθήκης, οι προσπάθειες για την επίτευξη του στόχου της Κοινότητας να συμβάλει στην εξασφάλιση υψηλού επιπέδου προστασίας της υγείας πρέπει να διεξάγονται σύμφωνα με την αρχή της επικουρικότητας και σύμφωνα με την αρχή ότι η κοινοτική δράση δεν υπερβαίνει τα όρια που είναι αναγκαία για την επίτευξη των στόχων της συνθήκης. Κατά συνέπεια, τα συνιστώμενα μέτρα πρέπει να λαμβάνουν υπόψη τα μέτρα που έχουν εφαρμοσθεί ή εφαρμόζονται στα κράτη μέλη και να είναι ανάλογα με το στόχο της προστασίας της δημόσιας υγείας.

(20) Πρέπει να υπάρχει συνεχής αξιολόγηση των μέτρων που λαμβάνονται, ιδίως όσον αφορά την αποτελεσματικότητά τους και την εφαρμογή τους τόσο σε εθνικό όσο και σε κοινοτικό επίπεδο,

ΣΥΝΙΣΤΑ:

I. Τα κράτη μέλη, κατά τη διαμόρφωση των στρατηγικών τους και τη θέσπιση κανονιστικών ή άλλων μέτρων ανάλογα με τις συνθήκες που επικρατούν στο κάθε ένα από αυτά, στο πλαίσιο μιας κοινής προσέγγισης σε ολόκληρη την Κοινότητα, σχετικά με τους νέους και το οινόπνευμα και με ιδιαίτερη έμφαση στα παιδιά και τους εφήβους, πρέπει, με την κατάλληλη υποστήριξη της Επιτροπής:

1. να προάγουν την έρευνα όλων των πτυχών των προβλημάτων που σχετίζονται με την κατανάλωση οινοπνεύματος από τους νέους, και ιδίως από τα παιδιά και τους εφήβους, με σκοπό τον καλύτερο προσδιορισμό και αξιολόγηση των μέτρων για την αντιμετώπιση αυτών των προβλημάτων·

2. να εξασφαλίζουν ότι η ανάπτυξη, εφαρμογή και αξιολόγηση συνολικών πολιτικών για την προαγωγή της υγείας και προγραμμάτων που αφορούν ειδικά τα παιδιά, τους εφήβους, τους γονείς, τους δασκάλους και τα άτομα που έχουν αναλάβει τη μέριμνά τους, σε τοπικό, περιφερειακό, εθνικό και ευρωπαϊκό επίπεδο, θα συμπεριλαμβάνουν καταλλήλως το ζήτημα του οινοπνεύματος, με ιδιαίτερη έμφαση στις υπάρχουσες δομές, όπως οργανώσεις νέων, αθλητικές οργανώσεις και σχολεία, και λαμβάνοντας υπόψη τις υπάρχουσες εμπειρίες, για παράδειγμα το "σχολείο για την προαγωγή της υγείας"·

3. να παράγουν και να διαδίδουν στα ενδιαφερόμενα μέρη τεκμηριωμένες πληροφορίες σχετικά με τους παράγοντες που ωθούν τους νέους, ιδίως δε τα παιδιά και τους εφήβους, να αρχίσουν να πίνουν·

4. να ενθαρρύνουν την πολυτομεακή προσέγγιση της εκπαίδευσης των νέων σε θέματα που αφορούν το οινόπνευμα, ούτως ώστε να διευκολυνθεί η πρόληψη των αρνητικών συνεπειών της κατανάλωσης οινοπνεύματος, με τη συμμετοχή, εφόσον ενδείκνυται, των υπηρεσιών εκπαίδευσης, υγείας και νεότητας, των υπηρεσιών επιβολής του νόμου, των σχετικών μη κυβερνητικών οργανισμών και των μέσων ενημέρωσης·

5. να υποστηρίζουν μέτρα για την αύξηση της ευαισθητοποίησης σχετικά με τις επιπτώσεις της κατανάλωσης οινοπνεύματος, ιδίως στα παιδιά και τους εφήβους, και τις συνέπειες για το άτομο και την κοινωνία·

6. να επιδιώκουν την αύξηση της συμμετοχής των νέων στις πολιτικές και στις δράσεις που αφορούν την υγεία της νεολαίας, εκμεταλλευόμενα πλήρως τη συμβολή των νέων, ιδίως στον τομέα της πληροφόρησης, και να ενθαρρύνουν την ανάληψη ειδικών δραστηριοτήτων οι οποίες να αναλαμβάνονται, να εκπονούνται, να εκτελούνται και να αξιολογούνται από νέους·

7. να ενθαρρύνουν την παραγωγή συμβουλευτικού υλικού για τους γονείς, που θα τους βοηθά στη συζήτηση θεμάτων σχετικών με το οινόπνευμα με τα παιδιά τους, και να προωθούν τη διάδοση του υλικού αυτού μέσω τοπικών δικτύων, όπως π.χ. σχολείων, υπηρεσιών υγειονομικής περίθαλψης, βιβλιοθηκών, δημοτικών κέντρων, καθώς και μέσω του Διαδικτύου·

8. να αναπτύσσουν περαιτέρω διάφορες ειδικές πρωτοβουλίες για τους νέους σχετικά με τους κινδύνους της οδήγησης σε συνδυασμό με την κατανάλωση οινοπνεύματος, οι οποίες θα επικεντρώνονται ιδιαίτερα σε χώρους όπως οι εγκαταστάσεις αναψυχής και ψυχαγωγίας, τα σχολεία και οι σχολές οδήγησης·

9. να αναλαμβάνουν δράση, κατά προτεραιότητα, κατά της παράνομης πώλησης οινοπνεύματος σε ανήλικους καταναλωτές και, όπου χρειάζεται, να απαιτούν την προσκόμιση αποδεικτικού της ηλικίας·

10. να στηρίζουν ιδίως την ανάπτυξη ειδικών προσεγγίσεων για την έγκαιρη διάγνωση και τις επακόλουθες παρεμβάσεις με στόχο την πρόληψη της εξάρτησης των νέων από το οινόπνευμα.

II. Τα κράτη μέλη, λαμβάνοντας υπόψη τα διαφορετικά νομικά, κανονιστικά ή αυτορυθμιστικά περιβάλλοντά τους, πρέπει, ανάλογα με την περίπτωση:

1. να ενθαρρύνουν, σε συνεργασία με τους παραγωγούς και τους εμπόρους λιανικής πώλησης των οινοπνευματωδών ποτών και μη κυβερνητικών οργανώσεων, τη θέσπιση αποτελεσματικών μηχανισμών στους τομείς της προώθησης, της διάθεσης στην αγορά και της λιανικής πώλησης, ώστε:

α) να διασφαλιστεί ότι οι παραγωγοί δεν θα παράγουν οινοπνευματώδη ποτά ειδικά για τα παιδιά και τους εφήβους·

β) να διασφαλιστεί ότι τα οινοπνευματώδη ποτά δεν θα σχεδιάζονται ούτε θα προωθούνται ώστε να προσελκύουν τα παιδιά και τους εφήβους, με ιδιαίτερη προσοχή, μεταξύ άλλων, στα ακόλουθα στοιχεία:

- χρήση ύφους (όπως χαρακτήρες, θέματα ή χρώματα) που συνδέονται με τη νεανική κουλτούρα,

- συμμετοχή παιδιών, εφήβων ή άλλων μοντέλων με νεανική εμφάνιση σε εκστρατείες προώθησης,

- αναφορές ή εικόνες που σχετίζονται με την κατανάλωση ναρκωτικών ή άλλων βλαβερών ουσιών, όπως ο καπνός,

- συσχετισμός με βία ή αντικοινωνική συμπεριφορά,

- υπαινιγμούς κοινωνικής, σεξουαλικής ή αθλητικής επιτυχίας,

- ενθάρρυνση των παιδιών και των εφήβων στην κατανάλωση οινοπνεύματος, καθώς και πώληση στους εφήβους οινοπνευματωδών ποτών σε χαμηλές τιμές,

- διαφήμιση κατά τη διάρκεια αθλητικών, μουσικών ή άλλων ειδικών εκδηλώσεων στις οποίες συμμετέχει ή παρίσταται σημαντικός αριθμός παιδιών και εφήβων ή χορηγία των εκδηλώσεων αυτών,

- διαφήμιση στα μέσα ενημέρωσης που απευθύνονται σε παιδιά και εφήβους, ή που φθάνουν σε σημαντικό αριθμό παιδιών και εφήβων·

- δωρεάν διανομή οινοπνευματωδών ποτών σε παιδιά και εφήβους καθώς επίσης και πώληση ή δωρεάν διάθεση προϊόντων που χρησιμοποιούνται για την προώθηση οινοπνευματωδών ποτών και τα οποία ενδέχεται να προσελκύσουν ιδίως τα παιδιά και τους εφήβους·

γ) να αναπτυχθεί, όπου αυτό ενδείκνυται, ειδική εκπαίδευση για τους σερβιτόρους και τους πωλητές όσον αφορά την προστασία των παιδιών και των εφήβων και όσον αφορά τους υφιστάμενους περιορισμούς παροχής άδειας για την πώληση οινοπνευματωδών ποτών σε νέους·

δ) να επιτραπεί στους παραγωγούς να λαμβάνουν προκαταρκτικές συμβουλές, πριν διαθέσουν ένα προϊόν στην αγορά ή πριν επενδύσουν σε ένα προϊόν, καθώς και σχετικά με εκστρατείες προώθησης προϊόντων, πριν από την έναρξη της εμπορίας τους·

ε) να εξασφαλιστεί ότι οι καταγγελίες για προϊόντα των οποίων η προώθηση, η διάθεση στην αγορά ή η λιανική πώληση δεν γίνεται σύμφωνα με τις αρχές των στοιχείων α) και β) μπορούν πράγματι να αντιμετωπίζονται, και ότι, ανάλογα με την περίπτωση, τα προϊόντα αυτά μπορούν να αποσυρθούν από την πώληση και ότι οι σχετικές ανάρμοστες πρακτικές διάθεσης στην αγορά ή προώθησης μπορούν να παύσουν·

2. να καλέσουν τις αντιπροσωπευτικές οργανώσεις των παραγωγών και των εμπόρων οινοπνευματωδών ποτών να αναλάβουν δεσμεύσεις όσον αφορά την τήρηση των προαναφερόμενων αρχών.

III. Τα κράτη μέλη, προκειμένου να συμβάλουν στη συνέχεια που θα δοθεί στην παρούσα σύσταση σε κοινοτικό επίπεδο, και ενεργώντας όπως καταλλήλως στα πλαίσια του προγράμματος δράσης στον τομέα της δημόσιας υγείας, θα πρέπει να υποβάλουν στην Επιτροπή, εφόσον τους το ζητήσει, εκθέσεις σχετικά με την εφαρμογή των συνιστώμενων μέτρων,

ΚΑΛΕΙ ΤΗΝ ΕΠΙΤΡΟΠΗ, ΣΕ ΣΥΝΕΡΓΑΣΙΑ ΜΕ ΤΑ ΚΡΑΤΗ ΜΕΛΗ:

1. να υποστηρίξει τα κράτη μέλη στις προσπάθειές τους να εφαρμόσουν τις παρούσες συστάσεις, ιδίως με τη συγκέντρωση και παροχή συγκρίσιμων σχετικών δεδομένων και τη διευκόλυνση της ανταλλαγής πληροφοριών και βέλτιστων πρακτικών·

2. να προωθήσει περαιτέρω την έρευνα σε κοινοτικό επίπεδο για τη νοοτροπία και τα κίνητρα των νέων, ιδίως των παιδιών και των εφήβων, όσον αφορά την κατανάλωση οινοπνεύματος, καθώς και την παρακολούθηση των τρεχουσών εξελίξεων·

3. να παρακολουθεί, να αξιολογεί και να ελέγχει τις εξελίξεις και τα μέτρα που λαμβάνονται στα κράτη μέλη και σε κοινοτικό επίπεδο και να εξασφαλίζει σε αυτό το πλαίσιο συνεχή, εποικοδομητικό και διαρθρωμένο διάλογο με όλους τους ενδιαφερόμενους·

4. να υποβάλει το αργότερο έως το τέλος του τετάρτου έτους από την ημερομηνία έκδοσης της παρούσας σύστασης και εν συνεχεία σε τακτική βάση, βάσει των πληροφοριών που παρέχουν τα κράτη μέλη, έκθεση για την εφαρμογή των προτεινόμενων μέτρων, όπου θα εξετάζεται πόσο αποτελεσματικά λειτουργούν τα προτεινόμενα μέτρα και κατά πόσον επιβάλλεται αναθεώρηση ή περαιτέρω δράση·

5. να αξιοποιήσει πλήρως όλες τις κοινοτικές πολιτικές και ιδίως το πρόγραμμα δράσης στον τομέα της δημόσιας υγείας, προκειμένου να αντιμετωπιστούν τα θέματα που καλύπτονται από την παρούσα σύσταση.

Λουξεμβούργο, 5 Ιουνίου 2001.

Για το Συμβούλιο

Ο Πρόεδρος

L. Engqvist

(1) Γνώμη που διατυπώθηκε στις 16 Μαΐου 2001 (δεν έχει ακόμα δημοσιευθεί στην Επίσημη Εφημερίδα).

(2) ΕΕ C 184 της 23.7.1986, σ. 3.

(3) ΕΕ C 337 Ε της 28.11.2000, σ. 122.

(4) ΕΕ L 95 της 16.4.1996, σ. 1.

(5) ΕΕ L 193 της 22.7.1997, σ. 1.

(6) ΕΕ L 46 της 20.2.1999, σ. 1.

(7) ΕΕ L 43 της 14.2.2001, σ. 31.

(8) ΕΕ L 109 της 6.5.2000, σ. 29.

(9) ΕΕ L 202 της 30.7.1997, σ. 60.

(10) ΕΕ L 321 της 30.12.1995, σ. 1.